Knivmagerens grundlæggende værktøj – Behrens Knive
Som nystartet knivmager behøver man ikke så meget værktøj, som man måske kan få indtrykket af ved at se alt det jeg har fået samlet sammen. Husk lige på, at det er samlet sammen gennem snart 14 år!
Jeg vil her forsøge at komme med eksempler på, hvad jeg mener er noget af det grundlæggende, som man som nystartet bør anskaffe sig.
Nogle gode save, herunder en god nedstryger, husk at købe gode (bi-metal) klinger til den.
En god, solid skruestik til at spænde de forskellige ting op med, evt. også et par beskyttelsesbakker, så der ikke kommer mærker i klinge/skæfte. (en stump læder kan også bruges)
En solid bore-stander, en boremaskine og nogle gode bor, herunder 3 mm træbor kan også anbefales.
Sådan en lille maskinskruestik er god, både til at holde skæfteklodsen under boringen af hullet til tangen, men også til at holde både frontholk og mellemlæg, når disse skal bores.
Disse to træ-raspe har jeg haft stor glæde af når den grove form skulle laves. Bemærk de to “tutter” af elektrikkertape, de gør at jeg kan holde der også, og på den måde styre raspen meget bedre.
En skydelære er et rigtig godt redskab, findes også elektroniske, men lige netop denne model løber ikke tør for strøm 😉
Denne kniv-holder købet jeg for mange år siden på et knivtræf, og den er blevet brugt flittigt siden. Klingen stikkes ind mellem 2 træstykker, der spændes sammen med den ene skrue. Den firkantede del til venstre i billedet sættes fast i skruestikken i den vinkel man vil arbejde i, og så kan kniven ellers drejes 360 grader rundt, mens man former/sliber den.
Der er en god beskrivelse af, hvordan man kan lave sin egen her.
Sprit og acetone har man også brug for. Sprit bruger man bl.a. til at tørre skæftet af, når man har pudset det op til korn 1200, for at rejse fiberne. Sprit fordamper hurtigere end vand.
Acetone bruges til at affedte tangen og alt andet, inden kniven limes sammen.
Sidst men ikke mindst, så er en gammel støvsuger uundværlig i værkstedet, det støver meget at lave knive.
Sandpapir har du også brug for, i god kvalitet, fra korn 60 til korn 1200.
Jeg har nok glemt noget, men så kommer det snarest.
2 thoughts on “Knivmagerens grundlæggende værktøj”
Melita Kate Bentin Nyholm says:
13. april 2017 at 10:13
Hej knivmager.
Jeg har med stor interesse læst alt hvad du kan fortælle om knive, men jeg har søgt overalt på nettet for at finde ud af hvordan jeg skiller nogle højt elskede bordknive fra nogle grimme fæster som er hhv horn og flækket træ.
Hvad opløser man limen med? Og hvordan får jeg skilt dem ad?
Jeg ville gerne vise dig et billede af knivene, men jeg ved ikke hvor det er bedst at gøre det.
Det er knive som vi ikke har kunnet finde andre steder, og det ville være dejligt hvis man kunne sætte nogle skafter på som lignede det afrundede træskaft som nu er ved at falde af.
På de andre er der noget ubehageligt horn, som er drejet skævt og er mat og ru, så det ikke er rart at holde på.
Vi har haft dem puttet i opvaskemaskinen før i tiden men det vil vi undlade nu, for det er nok dét som har ødelagt skæftet.
Jeg håber at du kan hjælpe mig for det er en gave til min mand når han bliver 74 år 😉
Melita Bentin Nyholm.
Hej Melita
Lim opløses ved omkring 100 grader, så du kan opløse limen ved at lægge knivene i bageovnen ved 100 grader en ½ – 1 times tid, hvis de ikke er til at trække af, så prøv med 110 grader ½ times tid yderligere.